Ελεωνόρα Ζουγανέλη

Βιογραφία

Η Ζουγανέλη γεννήθηκε το 1983 στην Αθήνα και είναι κόρη του Γιάννη Ζουγανέλη και της Ισιδώρας Σιδέρη. Από πολύ μικρή ηλικία συμμετείχε ως ηθοποιός σε παιδικές θεατρικές παραστάσεις, αλλά και ως τραγουδίστρια σε παιδικά τραγούδια.   
Το 2004 έκανε πρώτο της επαγγελματικό βήμα στο χώρο του τραγουδιού με τη συμμετοχή της στη Δεύτερη Ακρόαση Νέων Ερμηνευτών της Μικρής Άρκτου του Παρασκευά Καρασούλου, όπου και διακρίθηκε. Στο πλαίσιο του ίδιου διαγωνισμού, συμμετείχε στον δίσκο "Δεύτερη Ακρόασης της Μικρής Άρκτου" με τραγούδια των Γεράσιμου Ευαγγελάτου, Κώστα Τσίρκα, Μαρίας Πολυδούρη και Μιλτιάδη Σελητσανιώτη.  
Το 2008 κυκλοφόρησε από τη Minos-EMI ο πρώτος της πλατινένιος δίσκος με τίτλο "Έλα" που έγραψαν οι Φίλιππος Πλιάτσικας, Αντώνης Μιτζέλος, Νίκος Μωραΐτης, Λίνα Δημοπούλου, Sunny Μπαλτζή, Σταύρος Λογαρίδης, Γιάννης Χριστοδουλόπουλος, Κίτρινα Ποδήλατα, Κώστας Τζάνος, Τρύφωνας Κουτσουρέλης, Αχιλλέας Διαμαντής, Λάκης Παπαδόπουλος, Μαριανίνα Κριεζή. Στον δίσκο συμπεριλαμβάνονται τα κομμάτια "Ελα", "Κόψε και μοίρασε" και "Μικρά Βεγγαλικά".  
Το 2009 συμμετέχει σε μια μεγάλη συναυλία στην Τεχνόπολη, στο πλάι της Νατάσας Μποφίλιου και της Ρίτας Αντωνοπούλου και σε ένα πρόγραμμα που επιμελήθηκε ο Γεράσιμος Ευαγγελάτος και ενορχήστρωσε ο Θέμης Καραμουρατίδης.  
Το 2010 κυκλοφόρησε από τη Minos-EMI ο δεύτερος χρυσός της δίσκος με τίτλο "Έξοδος 2" που έγραψαν οι Λάκης Παπαδόπουλος, Sunny Μπαλτζή, Νίκος Αντύπας, Νίκος Μωραΐτης, Τρύφων Κουτσουρέλης, Όλγα Βλαχοπούλου, Βασίλης Γαβριηλίδης, Δημήτρης Φάκος και Βασίλης Μπαμπούνης. Στον δίσκο συμπεριλαμβάνονται τα κομμάτια "Αττική Οδός", "Η αγάπη αργεί" και "Δεύτερη φορά". Την ίδια χρονιά ερμήνευσε το τραγούδι "Είναι η αγάπη", σε μουσική του Μίνου Μάτσα σε στίχους της Victoria Hislop, που συμπεριλήφθηκε στο soundtrack της τηλεοπτικής σειράς "Το Νησί" και κυκλοφόρησε από τη Minos-EMI.  
Το 2011 κυκλοφόρησε από τη Minos-EMI το διπλό CD "Είπα στους φίλους μου…", μια ζωντανή ηχογράφηση της συναυλίας της στο Θέατρο Βράχων Μελίνα Μερκούρη, με τους Νατάσα Μποφίλιου, Κωστή Μαραβέγια, Πάνο Μουζουράκη, IMAM BAILDI και Κώστα Λειβαδά. Μεταξύ άλλων, περιλαμβάνει το τραγούδι "Τα λέμε", διασκευή της ιταλικής επιτυχίας “ΒΑSTARDO” σε ελληνικούς στίχους της Sunny Μπαλτζή. Παράλληλα, συμμετέχει στο τέταρτο CD της σειράς "Άξιος Λόγος" που επιμελούνται ο Γιώργος Νταλάρας και ο Μιχάλης Κουμπιός και είναι αφιερωμένο στον Ηλία Κατσούλη με το τραγούδι «Τα πουλιά που ταξιδεύουν» ντουέτο με τον Γιώργο Νταλάρα. 
Την ίδια χρονιά εμφανίστηκε στο Μουσικό Προαύλιο Badminton σε ένα αφιέρωμα στον Αλέκο Σακελλάριο, υπό τη συνοδεία του μουσικού συνόλου της Ορχήστρας Δωματίου Αθηνών, τη διεύθυνση του Απόλλων Κουσκουμβεκάκη και την καλλιτεχνική επιμέλεια του Μιχάλη Κουμπιού. Ακόμα, εμφανίστηκε στο νυχτερινό κέντρο GAZOO στο Γκάζι, που ανακαινίστηκε για τις ανάγκες της μουσικής παράστασης με τίτλο "Τα Λέμε". Μαζί της ήταν οι Θανάσης Αλευράς, Σοφία Κουρτίδου και Ευριπίδης Ζεμενίδης, ενώ συνεργάτες της ήταν ο Γιώργος Ζαχαρίου στην ενορχήστρωση και επιμέλεια προγράμματος και η Ελένη Γκασούκα στη σκηνοθεσία. Έπειτα, ξεκίνησε την καλοκαιρινή περιοδεία με τίτλο "Είπα στους φίλους μου..." σε πόλεις της Ελλάδας και της Κύπρου. Τέλος, συμμετείχε στην τιμητική βραδιά που οργανώθηκε προς τιμήν του Andrea Bocelli, στην τελετή έναρξης των πανευρωπαϊκών αγώνων Special Olympics στο ΟΑΚΑ και στην Τελετή Λήξης των 13ων Αγώνων Special Olympics στο Καλλιμάρμαρο Παναθηναϊκό Στάδιο όπου έκλεισε τη βραδιά.
Το 2013 κυκλοφόρησε από τη Minos-EMI τον τρίτο προσωπικό της δίσκο με τίτλο "Μετακόμιση Τώρα" που έγραψαν οι Σταύρος Σταύρου, Μαρία Παπαγεωργίου, Sunny Μπαλτζή, Γιάννης Ζουγανέλης, Γεράσιμος Ευαγγελάτος, Θέμης Καραμουρατίδης, Μίνωας Μάτσας, Κώστας Λειβαδάς, Φίλιππος Πλιάτσικας, Πηγή Κωνσταντίνου, Ελεάνα Βραχάλη και Μίνως Θεοχάρης. Στον δίσκο συμπεριλαμβάνονται τα κομμάτια όπως το ομώνυμο, το "Μονάχα Εγώ" και "Η Επιμονή σου". Την ίδια χρονιά ακολουθεί μία σειρά επιτυχημένων εμφανίσεων στο Άνοδος Live Stage, ενώ πραγματοποίησε καλοκαιρινή περιοδεία σε όλη την Ελλάδα υπό τον τίτλο "Μετακόμιση τώρα". 
To 2014 κυκλοφόρησε από τη Minos-EMI ο δίσκος "Να με θυμάσαι και να μ' αγαπάς" σε διπλό CD, μια ζωντανή ηχογράφηση της συναυλίας της που είχε προηγηθεί στο Θέατρο Ηρώδου Αττικού. Ο δίσκος αποτελείται από επανεκτελέσεις γνωστών τραγουδιών της Μελίνας Μερκούρη, από δημιουργούς όπως τους Μάνο Χατζιδάκι, Νίκο Γκάτσο, Μίκη Θεοδωράκη, Οδυσσέα Ελύτη, Σταύρο Ξαρχάκο, Μιχάλη Κακογιάννη, Θάνο Μικρούτσικο, Βασίλη Τσιτσάνη, Μπέρτολτ Μπρεχτ, Κουρτ Βάιλ κ.ά. Την ίδια χρονιά συμμετείχε στη συναυλία του Γιώργου Νταλάρα στο Μέγαρο Μουσικής Αθηνών, με τίτλο "Η ποίηση στη μουσική του Μίκη Θεοδωράκη", ενώ πραγματοποιεί καλοκαιρινή περιοδεία με τίτλο "Η δύναμή σου, δύναμή μου...". 
Το 2015 κυκλοφόρησε από τη Minos-EMI ο δίσκος "Μ’ αγαπούσες κι άνθιζε", σε μουσική του Μίνου Μάτσα και στίχους της Ελένης Φωτάκη και του Μίνου Μάτσα σε τρία τραγούδια.  Την ίδια χρονιά κυκλοφορεί σε single την επανεκτέλεση του τραγουδιού "Η Βαλίτσα" των Γιώργου Μουζάκη και Γιώργου Γιαννακόπουλου, στο πλαίσιο της προώθησης της καλοκαιρινής της περιοδείας με τίτλο "Που θα πάει αυτή η βαλίτσα". Το 2016 εμφανίστηκε μαζί με την Φωτεινή Βελεσιώτου στην Ακτή Πειραιώς, σε ένα πρόγραμμα με τίτλο "Κόντρα Φωνές". Το 2017 εμφανίζεται στο Άνοδος Live Stage, σε ένα πρόγραμμα με τίτλο "Χωρίς εξηγήσεις" ενώ το ίδιο καλοκαίρι κάνει συναυλίες σε Ελλάδα και Κύπρο στο πλαίσιο της καλοκαιρινής της περιοδείας με τίτλο "Love Tour".
Το 2018 εμφανίζεται στο Άνοδος Live Stage με μία βιογραφική μουσικοθεατρική παράσταση, σε σκηνοθεσία και κείμενα του Μίνου Θεοχάρη. Το καλοκαίρι της ίδιας χρονιάς κυκλοφορεί από τη Minos-EMI ο δίσκος "Πού με φτάσανε οι έρωτες", με τραγούδια δημιουργών όπως οι Άρης Αποστολόπουλος, Φίλιππος Γράψας, Γιώργος Καραδήμος, Στέφανος Κορκολής, Πόλυς Κυριάκου, Κώστας Λειβαδάς, Δημήτρης Μαραμής, Sunny Μπαλτζή, Νίκος Μωραΐτης, Σπύρος Παρασκευάκος, Μάκης Σεβίλογλου, Σταύρος Σιόλας, Αγλαΐα Σφήκα, Ελένη Φωτάκη και Γιάννης Χριστοδουλόπουλος. Στο πλαίσιο της προώθησης του δίσκου πραγματοποιεί την καλοκαιρινή περιοδεία με τον τίτλο "Νύχτες Καλοκαιριού".
Το 2019 αναλαμβάνει τη θέση coach στο The Voice στον ΣΚΑΪ, μετά την αποχώρηση του Κωστή Μαραβέγια.

Φιλμογραφία

Το 2014 συμμετείχε ως guest star στην ταινία "Από έρωτα..." την οποία έγραψε και σκηνοθέτησε ο Θοδωρής Αθερίδης.
Το 2015 ενσάρκωσε την Γαλλίδα τραγουδίστρια Edith Piaf σε ένα μιούζικαλ που ανέβηκε στη Σκηνή Κοτοπούλη Rex στο Εθνικό Θέατρο.
Το 2017 συμμετείχε στην αισθηματική μουσική κινηματογραφική ταινία του Αλέξη Καρδάρα με τίτλο Φαντασία.
Την τηλεοπτική σεζόν 2019-2020 βρίσκεται στην κριτική επιτροπή του talent show The Voice of Greece.

Βραβεία

Η Ελεωνόρα Ζουγανέλη ανακηρύχθηκε από το περιοδικό Life & Style γυναίκα της χρονιάς για το 2009, στην κατηγορία πρωτοεμφανιζόμενη που διέπρε­ψε στον χώρο της τη χρονιά που πέρασε
Κέρδισε βραβείο καλύτερου βιντεοκλιπ στην κατηγορία "έντεχνο" στον διαγωνισμό Mad Video Music Awards 2010
Της έχει απονεμηθεί πλατινένιος και χρυσός δίσκος για τον δίσκο «Έλα» και «Έξοδος 2» αντίστοιχα.